道延平適風雨雷電大作土人謂之劍歸有感
作者：李綱
朝代：宋

paragraphs: 干將未發埋酆城，光氣上騰干列星。
張雷博識各有得，神物終合歸延平。
没人下視不可取，天矯已作虬龍形。
至今千載有肸蠁，往往出入驅雷霆。
我來弭櫂雙溪上，正晝雲霧忽晦暝。
金蛇掣電起潭底，霹靂洊作聲轟轟。
土人謂是劍歸候，連日風雨資芽萌。
嗟嗟爾劍誠有靈，胡不奮飛輔助討不庭。
羣兇塞路盜賊横，夷狄外侮方驕獰。
佩之其人得所託，蠧國害民姦腰佞領邐迤皆削平。
何爲終日但長嘯，時出光怪驚動無知氓。